# Casa-fàbrica Comas-Calafell

La casa-fàbrica Comas-Calafell era un edifici situat al carrer de la Reina Amàlia, 16-16 bis del Raval de Barcelona, actualment desaparegut.

## Història

A finals del 1838, Engràcia Serra, vídua del fabricant d'indianes Joan Calafell i Altabàs, i el seu fill Joan Calafell i Serra (vegeu casa-fàbrica Calafell) van establir en emfiteusi al mestre de cases Pere Comas una parcel·la del seu hort de 90 pams d'amplada, amb l'obligació d'invertir-hi 4.000 lliures en el termini de quatre anys. El 1839, aquest demanà permís per a construir-hi una casa-fàbrica segons el projecte de l'arquitecte Joan Vilà i Geliu, però va morir aquell mateix any i els seus hereus en van fer agnició de bona fe al tintorer Joan Granell. El 1845, aquest va vendre la finca a Calafell per 14.140 lliures (de les quals 7.867 servirien per a pagar els creditors), i aquest li va establir en emfiteusi una altra parcel·la de 60 pams d'amplada a l'actual núm. 6, on faria construir un edifici segons el projecte del mestre d'obres Pere Casany.
Segons la Guía general de Barcelona del 1849, hi havia les fàbriques cotoneres de Joan Ferrer, Francesc González i Francesc Sala i Basany, i a la guia El Consultor del 1857 figuraven les de filats i teixits de Gabriel Ballès i Cia, i les de filats de Joan Fernández i Cia i Antoni Pi. El 16 de març del 1859, la major part de l'edifici va ser destruït per un incendi originat a la veïna fàbrica de Francesc Saldas (núm. 14), que també tenia llogat aquest, i reconstruït posteriorment.
El 1869, Calafell va ampliar la propietat amb una androna cap a la Ronda de Sant Pau, i el 1872, va adquirir a Joan Moliné i Mariages un solar a l'Eixample al costat del taller de Soujol, Janoir i Cia, des d'on va fer conduir l'aigua d'un pou fins a la casa-fàbrica, segons el projecte del mestre d'obres Francesc Cels. El 1877, i per a pagar diversos deutes, va vendre ambdues propietats (la casa-fàbrica per 75.000 pessetes i un cens de 30 pessetes anuals, i la finca de l'Eixample per 5.000 pessetes) al fabricant d'estampats Pau Casades i Espoy, que el 1883 va fer construir un edifici de planta baixa, entresol i quatre pisos al núm. 6 del carrer del Marquès de Campo Sagrado, segons el projecte del mestre d'obres Joaquim Sitjàs.
Finalment, la casa-fàbrica fou enderrocada per Núñez i Navarro per a construir-hi una promoció d'habitatges, i entre 2003 i 2004 es va fer una intervenció arqueològica al solar, que hi va trobar restes del Neolític final.

## Vegeu també

* Palau Casades
* Casa Pau Casades

## Referències

* ↑ AHPB, notari Josep Marzola i Prats, manual 1.235/19, f. 396-398v, 02-11-1838.
* ↑ AHCB, C-XIV Obreria C-130, 01-03-1839.
* ↑ «Carrer Reina Amàlia 16-16bis». Carta Arqueològica de Barcelona. Servei d'Arqueologia de Barcelona (CC-BY-SA via OTRS).
* ↑ «agnició de bona fe». Gran Enciclopèdia Catalana. Barcelona: Grup Enciclopèdia Catalana.
* ↑ AHPB, notari Josep Marzola i Prats, 30-7-1839.
* ↑ AHPB, notari Josep Marzola i Prats, manual 1.235/26, f. 83-85, 5-4-1845.
* ↑ AHPB, notari Josep Marzola i Prats, manual 1.235/26, f. 87-89v, 09-04-1845.
* ↑ AMCB, Q127 Foment 66/1845.
* ↑ Guía general de Barcelona, 1849, p. 389.
* 1 2 «Registre de numeració dels carrers de Barcelona coetani i anterior a l'any 1853». Districte 4, 3. AMCB, 1853.
* ↑ Guía general de Barcelona, 1849, p. 383-385.
* ↑ «El Consultor. Nueva guía de Barcelona» p. 122, 160, 202, 312, 1857.
* ↑ Diario de Barcelona (edición tarde), 17-03-1859, p. 3001.
* 1 2 AHPB, notari Joaquim Serra, manual 1.361/40, f. 4316-4322v, 31-12-1877.
* ↑ «Adjudicar una parcel·la de terreny amb les lletres E, F, G i H al senyor Juan Calafell Serra, colindant amb la seva casa fàbrica del carrer Amàlia 16». Q137 Eixample AI-170. AMCB.
* ↑ AHPB, notari Pau Cardellach i Busquets, 23-08-1872.
* ↑ «Permís a Juan Calafell per verificar les obres de canalització per conduir l'aigua (des de la seva casa situada en els carrers Viladomat i Paral·lel) a la seva casa fàbrica del carrer Amàlia (actualment Reina Amàlia), número 16». A183 Comissió de Governació C5-67. AMCB, 31-07-1872.
* ↑ Anuario Riera, 1896, p. 346.
* ↑ Anuario Riera, 1896, p. 361.
* ↑ «Pablo Casades. Marquès de Campo Sagrado (6). Construir una casa de baixos, entresòl i quatre pisos en un solar». Q127 Eixample 1765/1883. AMCB, 27-06-1883.
* ↑ MEMÒRIA DE QUALITATS. Edifici NN - REINA AMÀLIA I (c/Reina Amàlia núm. 16-16 bis). Núñez i Navarro.
* ↑ Bordas, Amalia; Salazar, Natàlia «Vestigis del neolític final al barri del Raval de Barcelona: estudi de les restes trobades al carrer Reina Amàlia». Quaderns d'Arqueologia i Història de la Ciutat de Barcelona. MUHBA, 2, 2006, pàg. 24-35.